Leerling doodgesteek by Kasteel | Netwerk24
Deur Cheréne Pienaar 07 Junie 2019 21:48
Skole is besig om oorlogsones te word, met nóg 'n leerling wat Vrydag aan 'n meswond dood is toe 'n geveg die middag langs die Kasteel in Kaapstad uitgebreek het.
'n Foto van die misdaadtoneel. Foto: Verskaf
Dit is slegs vier dae nadat 'n leerling van Johannesburg 'n medeleerling met 'n mes buite die skool doodgesteek het. Woensdag is onderwysers en leerlinge van 'n skool in Seepunt boonop met 'n vuurwapen gedreig en van 50 selfone beroof terwyl hulle eksamen geskryf het.
Wayne Dyason, woordvoerder vir die metropolisie, sê 'n verbyganger het die polisieVrydagmiddag omstreeks 15:55 in kennis gestel van 'n groep leerlinge wat besig was om te baklei in Strandstaat langs die Kasteel.
Beamptes het twee leerlinge op die gras langs die Kasteel se baksteenmuur aangetref. Een het 'n meswond in die hart gehad en 'n ander is met 'n baksteen in die gesig geslaan.
Medici is ontbied en die leerling met die meswond is op die toneel dood verklaar.
Die ander leerling is na die Somerset-hospitaal geneem.
Die polisie het alle leerlinge in die gebied ondersoek. Een leerling was in die besit van 'n groot knipmes en is in 'n polisievangwa geplaas.